Virallinen lehti nro C 297 , 15/10/1999 s. 0098



KIRJALLINEN KYSYMYS E-3742/98 esittäjä(t): Maartje van Putten (PSE) komissiolle (11. joulukuuta 1998) Aihe: Yhdistyneestä kuningaskunnasta tuotavia kotieläimiä koskevat karanteenilait Voisiko komissio vastata seuraaviin kysymyksiin, jotka liittyvät direktiiveihin 90/425/ETY(1) ja 92/65/ETY(2): 1. Onko komissio tietoinen karanteeniasiain neuvoa-antavan ryhmän ("Advisory Group on Quarantine") karanteenien ja raivotaudin uudelleenarviointia ("Quarantine & Rabies, a reappraisal") koskevasta raportista, jonka Ison-Britannian maatalousministeriö julkaisi lokakuussa 1998? Jos komissio on tietoinen raportista, mikä on sen kanta suosituksiin 27-29, joissa käsitellään raivotaudin eurooppalaisen valvontajärjestelmän yhdenmukaistamista? 2. Pitääkö paikkansa, että komissio aikoo tarkistaa direktiiviä 92/65/ETY (tai sen osia)? Jos komissio näin aikoo, miten se tulee tämän direktiivin tarkistamisen yhteydessä suhtautumaan Isosta-Britanniasta ja Irlannista tuotaviin kotieläimiin sovellettavaan poikkeusasemaan? 3. Onko komissio keskustellut viime aikoina Ison-Britannian hallituksen kanssa maan karanteenisäännöistä ja niiden seurauksista sisämarkkinoiden vapaalle liikkuvuudelle? Jos komissio on käynyt tällaisia keskusteluja, mitkä niiden tulokset olivat? Komission jäsenen Franz Fischlerinkomission puolesta antama vastaus (2. helmikuuta 1999) Ison-Britannian hallitus toimitti komissiolle professori Ian Kennedyn johtaman karanteeniasiain neuvoa-antavan ryhmän (Advisory Group on Quarantine) raportin, joka julkaistiin 23. syyskuuta 1998. Tässä raivotaudin kulkeutumisriskiä Yhdistyneeseen kuningaskuntaan koskevaan riippumattomaan arvioon perustuvassa raportissa suhtaudutaan myönteisesti nykyiseen karanteenipolitiikkaan tehtäviin muutoksiin, ja komissio pitää siinä esitettyjä suosituksia merkittävänä edistysaskeleena. Komissio odottaa Ison-Britannian viranomaisten lopullista päätöstä kolmen kuukauden kuulemisajanjakson päätyttyä. Ison-Britannian viranomaisten päätöstä on tarkasteltava Maailman eläintautijärjestön (OIE) säännöstön raivotautia koskevassa luvussa esitettyjen tietojen perusteella. Säännöstön suositukset ovat hyvin lähellä Kennedyn komitean raportin pääkohtia, ja tämän vuoksi voitaisiin ajatella, että sellaisiin jäsenmaihin, joissa ei esiinny raivotautia, suuntautuvan lihansyöjien tuonnin valvomiseksi olisi perusteltua ottaa käyttöön erityinen järjestelmä. Kuten neuvoa-antavan ryhmän suosituksessa 27 todetaan, ehdotettu järjestelmä on tarkoitettu väliaikaiseksi. Euroopan raivotautitilanne on hyvää vauhtia paranemassa. Tämä on seurausta komission aktiivisesti tukeman, ketuille suun kautta annettavaa rokotusta koskevan kampanjan saavuttamasta laajasta suosiosta On huomattava, ettei arvoisan parlamentin jäsenen mainitsemaa yhteisön lainsäädäntöä (eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 sisämarkkinoiden toteuttamiseksi annettu neuvoston direktiivi 90/425/ETY sekä eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessa kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annettu neuvoston direktiivi 92/65/ETY) sovelleta lemmikkieläinten liikkumiseen jäsenvaltioiden välillä silloin, kun kyse on muusta kuin kaupallisesta tarkoituksesta ja kun eläin matkustaa omistajansa mukana. (1) EYVL L 224, 18.8.1990, s. 29. (2) EYVL L 268, 14.9.1992, s. 54.